[{"text_idx": "#000005", "text": "Bwriad y ddogfen yw gosod galwadau i bleidiau gwleidyddol eu hystyried wrth arwain tuag at etholiad Senedd Cymru 2021. Mae\u2019n gosod safbwyntiau\u2019r rhwydwaith am y Gymraeg, y gymuned a\u2019r economi leol gan gynnwys ystadegau diweddar gan rwydwaith y Mentrau Iaith. Mae\u2019r ddogfen yn rhoi enghreifftiau o brosiectau cymunedol a masnachol y Mentrau Iaith sy\u2019n cyfrannu tuag at gynyddu\u2019r defnydd o\u2019r Gymraeg, i greu cymunedau ffyniannus ac i ddatblygu\u2019r economi leol."}, {"text_idx": "#000006", "text": "Gallwch ddarllen y ddogfen lawn yma:"}, {"text_idx": "#000009", "text": "\u201cMae cynhyrchu a chyflwyno\u2019r ddogfen yn gam pwysig ymlaen, a\u2019r tro cyntaf i ni fel rhwydwaith gyflwyno\u2019r galwadau hyn yn y ffordd hwn ar draws pynciau sy\u2019n berthnasol i\u2019n gwaith amrywiol ni. Mae\u2019r ddogfen yn ffocysu ar y cysylltiad clir rhwng y Gymraeg, y gymuned a\u2019r economi \u2013 thema\u0302u sy\u2019n cloriannu gwaith y Mentrau Iaith. Mae\u2019n gyfle gwerthfawr iawn i ddod a rhai o\u2019n syniadau, ein galwadau, a\u2019n blaenoriaethau mwyaf ni at eu gilydd i\u2018w cyflwyno mewn ffordd cryno ag effeithiol i amrywiaeth o bleidiau gwleidyddol.\u201d"}, {"text_idx": "#000010", "text": "Ymhlith y galwadau i wleidyddion a gweinidogion mae gofyn i fuddsoddi i ddatblygu\u2019r Gymraeg yn y byd technoleg digidol, ymestyn safonau\u2019r Gymraeg, i gydweithio ar raglenni Trechu Tlodi ac i greu rhwydwaith o Swyddogion Mentrau Cymdeithasol i sefydlu gweithleoedd cyfrwng Cymraeg."}, {"text_idx": "#000011", "text": "Yn y flwyddyn ariannol diwethaf derbyniodd y Mentrau Iaith gyfanswm o \u00a32.5 miliwn fel rhan o grant \u2018Hybu a Hyrwyddo\u2019r defnydd o\u2019r Gymraeg\u2019 Llywodraeth Cymru. Llwyddodd y rhwydwaith, drwy gynnal mentrau cymdeithasol, busnesau a phrosiectau eraill, ddenu dros \u00a34 miliwn ar ben grantiau\u2019r Llywodraeth gan greu cyfanswm o bron i \u00a37miliwn o drosiant yn 2019/20. Ariennir 72% o swyddi\u2019r Mentrau Iaith gan ffynonellau tu hwnt i grant Llywodraeth Cymru gyda 254 unigolyn yn cael eu cyflogi ar brosiectau y tu hwnt i waith y grant \u2018Hybu a Hyrwyddo\u2019r defnydd o\u2019r Gymraeg\u2019."}, {"text_idx": "#000012", "text": "Un o\u2019r galwadau pwysicaf sy\u2019n rhan o\u2019r ddogfen yw gofyn am gynyddu isafswm grant pob Menter Iaith unigol i \u00a3100,000 ac ychwanegu chwyddiant blynyddol."}, {"text_idx": "#000013", "text": "\u201cMae gwaith anhygoel yn digwydd i dynnu\u2019r ffynonellau yna i mewn fel ein bod ni ddim yn or\u2013ddibynnol ar un grant yn benodol a bod ein gwaith ni yn amrywiol iawn ac yn cyffwrdd ar nifer o elfennau o fywyd ein cymunedau ni. Mae\u2019r ystadegau\u2019n dangos gwerth am arian rydym yn cynnig i Lywodraeth Cymru a\u2019r potensial i dynnu mwy o gyllid i mewn i\u2019n cymunedau, a\u2019i fuddsoddi mewn gwasanaethau ar eu cyfer nhw.\u201d"}, {"text_idx": "#000014", "text": "Yn ystod cyfnod Ebrill i Medi eleni fe gynhaliodd y rhwydwaith dros 6,800 o ddigwyddiadau digidol gyda dros 750,000 yn cymryd rhan yng ngweithgareddau digidol y Mentrau Iaith. Hoffa Lowri Jones ddiolch i holl staff y rhwydwaith am eu gwaith yn ystod y cyfnod hwn"}, {"text_idx": "#000015", "text": "\u201cMae\u2019r ystadegau yma yn syfrdanol mewn cyfnod mor heriol, a cyfnod lle oedd gofyn ein bod ni\u2019n newid ein dulliau o weithio yn gyflym iawn ac ymateb i sefyllfa oedd yn newid yn gyson hefyd. Diolch yn fawr iawn i\u2019n swyddogion am eich holl waith.\u201d"}, {"text_idx": "#000018", "text": "Creuwyd gan Gwe Cambrian Web Cyf"}, {"text_idx": "#000020", "text": "Mentrau Iaith Cymru is an equal opportunities employer committed to promoting equality, diversity and inclusion."}, {"text_idx": "#000021", "text": "Created by Gwe Cambrian Web Cyf"}]